
Predkladaný materiál informuje o úrovni implementácie Národného akčného plánu pre zelené verejné obstarávanie v Slovenskej republike na roky 2016 – 2020 v sledovanom roku 2017. 
Strategickým cieľom predmetného akčného plánu schváleného uznesením vlády Slovenskej republiky č. 590/2016 je dosiahnuť 50 %-ný podiel zrealizovaných zelených zákaziek orgánmi štátnej správy z celkového objemu nimi uzatvorených zmlúv pre vybrané skupiny produktov.
Do online dotazníkového monitorovania priemernej úrovne zeleného verejného obstarávania v Slovenskej republike za rok 2017 sa zapojilo 366 subjektov z celkového počtu 1 446 oslovených verejných inštitúcií Slovenskej republiky vrátane samosprávnych krajov a obcí, ktorým je uplatňovanie princípov zeleného verejného obstarávania na základe predmetného uznesenia odporúčané. Ako vyplýva z vyššie uvedeného, návratnosť dotazníkov bola v roku 2017 veľmi nízka, reprezentuje iba 25,3%. Z celkového počtu 366 subjektov zapojených do monitorovania, 205 organizácií realizovalo zelené verejné obstarávanie (56%-ný podiel). Na základe údajov získaných od zapojených subjektov sa v roku 2017 priemerná úroveň uplatňovania zeleného verejného obstarávania v Slovenskej republike vo väzbe na indikátor 1 nachádzala na úrovni 3,25% (percentuálny podiel zeleného verejného obstarávania z celkového verejného obstarávania vo väzbe na počet zákaziek za príslušný kalendárny rok) a vo väzbe na indikátor 2 na úrovni 6,43% (percentuálny podiel zeleného verejného obstarávania z celkového verejného obstarávania vo väzbe na hodnotu v EUR bez DPH uskutočnených zákaziek za príslušný kalendárny rok). Strategický cieľ stanovený v Národnom akčnom pláne pre zelené verejné obstarávanie v Slovenskej republike na roky 2016 – 2020 preto nebol v roku 2017 dosiahnutý.
Predkladaný materiál vo svojom závere uvádza objektívne príčiny nevyhovujúceho stavu: nízka úroveň zapojenia oslovených subjektov, administratívna záťaž spojená so získavaním údajov potrebných na vyplnenie dotazníka, nestabilita personálnych zdrojov a častá fluktuácia pracovníkov vo verejnej správe zodpovedných za oblasť verejného obstarávania, finančné obmedzenia vo verejnej správe, ktoré vedú k tomu, že pri nákupoch sa nepreferujú environmentálne výrobky a služby, resp. sa uprednostňujú necertifikované environmentálne výrobky a služby, ktoré sú z pohľadu počiatočnej investície vo fáze obstarania stále cenovo dostupnejšie a držia si stabilnú pozíciu na trhu najmä vďaka nízkej cene.
V súvislosti s poslednou uvedenou príčinou však predkladaný materiál zároveň poukazuje na analýzu Inštitútu environmentálnej politiky, analytického útvaru Ministerstva životného prostredia Slovenskej republiky, pod názvom „Ako šetriť životné prostredie a peniaze cez zelené verejné obstarávanie“. Analýza, na ktorej tím analytikov pracoval v priebehu roka 2017 hovorí, že celkové náklady obstarávania zahŕňajúce nielen náklady na obstaranie, ale aj náklady na prevádzku (napr. pohonné hmoty, elektrinu) či zneškodnenie výrobkov na konci ich životného cyklu, nemusia byť v prípade environmentálne šetrnejšieho papiera či osobných áut vyššie a pozitívne sa pritom odrazia na životnom prostredí. Analýza konštatuje tiež, že dostupné notebooky a obrazovky už v súčasnosti spĺňajú environmentálne normy a existuje priestor pre ďalšie sprísňovanie limitov. O tom, že zákazky v troch produktových skupinách, ktoré boli predmetom skúmania aj Inštitútu environmentálnej politiky (Kopírovací a grafický papier, Kancelárske IT zariadenia, Vozidlá a dopravné služby), je možné v podmienkach Slovenskej republiky realizovať ako zelené a že existuje potenciál zvyšovať ich podiel na celkovom počte zákaziek napokon naznačujú aj výsledky monitorovania. Poukazujú, že uvedené tri produktové skupiny dosiahli v roku 2017 v porovnaní s rokom 2016 významný percentuálny podiel či už v počte zelených zákaziek, ale aj v hodnote zelených zákaziek na počte a hodnote celkových zákaziek.
Aj napriek skutočnosti, že sledovaným rokom z pohľadu implementácie akčného plánu pre zelené verejné obstarávanie je rok 2017, v záujme motivovať ostatné ministerstvá, ústredné orgány štátnej správy i samosprávne kraje a obce k podniknutiu krokov na posilnenie implementácie zeleného verejného obstarávania v medziach svojich kompetencií, materiál na záver informuje o úprave interného predpisu ministerstva o postupe pri verejnom obstarávaní, ktorá v nadväznosti na výsledky analýzy Inštitútu environmentálnej politiky prebehla v apríli 2018.

